Ο αναπληρωτής υπουργός Περιβάλλοντος και Ενέργειας, Σωκράτης Φάμελλος, μιλώντας σε ημερίδα με θέμα «Πλαστικά: επανάσταση ή απειλή; διαβούλευση για το μέλλον της παραγωγής και της διαχείρισης των πλαστικών», που πραγματοποιήθηκε στο πλαίσιο της 83ης Διεθνούς Έκθεσης Θεσσαλονίκης είπε:

«Το πρώτο εξάμηνο του 2018 βεβαιώθηκαν 10.788.055 ευρώ από το περιβαλλοντικό τέλος, και αυτό πρακτικά σημαίνει ότι χρησιμοποιήθηκαν από τους Έλληνες 360 εκατ. λεπτές πλαστικές σακούλες στο δίκτυο των μεγάλων σούπερ μάρκετ και των εταιρειών λιανικής (καθώς εξαιρούνται από το μέτρο τα περίπτερα και οι λαϊκές αγορές), πράγμα που σημαίνει ότι κάθε μήνα καταναλώθηκαν 60 εκατ. τεμάχια που αντιστοιχούν σε πέντε με έξι τεμάχια ανά πολίτη το μήνα. Μέχρι να εφαρμοστει το μέτρο υπολογιζόταν ότι καταναλώναμε τις τετραπλάσιες σακούλες κατ΄άτομο.



Ο αναπληρωτής υπουργός Περιβάλλοντος διαβεβαίωσε ότι τα χρήματα αυτά θα επιστραφούν στο σύνολό τους στην Πολιτεία, θα γίνουν τσάντες πολλαπλών χρήσεων και μέσα πληροφόρησης. Μεταξύ άλλων, ανέφερε ότι διευρύνθηκαν τα όρια ευθύνης παραγωγού και εγγράφηκαν στα συστήματα 921 νέοι παραγωγοί, εκ των οποίων οι 136 είναι εταιρείες παραγωγής πλαστικής σακούλας. Παράλληλα εφαρμόζεται bar code ώστε να υπάρχει εικόνα των ποσοτήτων της πλαστικής σακούλας που εισάγονται από το εξωτερικό και θα υπάρξει και ένας κωδικός για τη σήμανση κάθε σακούλας ώστε να γίνεται γνωστό πού αποδίδεται η ανακύκλωσή της, ποιος την εισήγαγε και αν έχει καλύψει το κόστος της ανακύκλωσής της.

Μιλώντας για την κυκλική οικονομία, τόνισε την ανάγκη καθιέρωσης χωριστής συλλογής χαρτιού, γυαλιού, πλαστικού, αλουμινίου, μετάλλου αλλά και του οργανικού απορρίμματος.

ΟΙ συζητήσεις που θα γίνουν όπως είπε ο κ. Φάμελλος το επόμενο τετράμηνο στα συμβούλια υπουργών της ΕΕ, ειναι μεταξύ άλλων:

-η μείωση της κατανάλωσης ορισμένων πλαστικών προϊόντων μιας χρήσης, όπως είναι οι συσκευασίες τροφίμων,

– απαγόρευση κάποιων προϊόντων μιας χρήσης όπως πιάτα, μαχαιροπήρουνα, μπατονέτες, καλαμάκια

-ανακυκλωσιμότητα πλαστικών όπως φιάλες ποτών ή αναψυκτικών

-πρόβλεψη για διευρυμένη ευθύνη παραγωγού ώστε να καταβάλλει τα ποσά που υποχρεούται όχι μόνο για την παραγωγή της συσκευασίας αλλά και την ανακύκλωσή της.

«Αυτές οι αλλαγές μάς υποχρεώνουν να μιλήσουμε για καλύτερο σχεδιασμό προϊόντων» είπε και πρόσθεσε με έμφαση: «δεν μπορεί ένα προϊόν που έχει τέσσερα ή πέντε είδη πλαστικού, που είναι αδύνατο να διαχωριστούν και να ανακυκλωθούν κρατώντας υψηλή την ποιότητα του πλαστικού στο ανακυκλώσιμο δευτερογενές προϊόν να είναι πάνω σε μια συσκευασία». Υπογράμμισε, τέλος ότι θα πρέπει να οδηγηθούμε στην παραγωγή όσο γίνεται καθαρότερων πλαστικών και γενικότερα υλικών συσκευασίας, ώστε να είναι εφικτή η ανακύκλωσή τους και η παραγωγή δευτερογενών προϊόντων.

Για τις επιδόσεις της χώρας μας στον τομέα της ανακύκλωσης αναφέρθηκε ότι πάνω από το 80% των απορριμμάτων καταλήγει στην ταφή, ενώ στην Ευρώπη ο μέσος όρος είναι 31%.